山水圖
作者：呂本中
朝代：宋

paragraphs: 君家茅屋低蓬蒿，客來頗厭蛙蚓號。
何得有此山突兀，氣壓太華陵嵩高。
坐看遠澗受懸瀑，似聽跬步鳴秋濤。
槎牙老樹半枯死，上倚絕壁緣飛猱。
我行日畏盜賊逼，敢厭瘴癘多腥臊。
偶逢坐稳懶歸去，豁達眼界無纖毫。
嶺南山水固多異，恨無中州清淑氣。
對君圖障心怳然，便如太華嵩高前。
君但對此能高眠，當有好句令君傳。